รัฐบาลไทย-ข่าวทำเนียบรัฐบาล-ออมสิน จัดงาน CG Day ตอกย้ำความโปร่งใส-ชูการธนาคารเพื่อความยั่งยืน
วันศุกร์ที่ 22 พฤศจิกายน 2562
ออมสิน จัดงาน CG Day ตอกย้ําความโปร่งใส-ชูการธนาคารเพื่อความยั่งยืน
ธนาคารออมสิน จัดงานวันกํากับดูแลกิจการที่ดี (CG Day) ประจําปี 2562 ตอกย้ําองค์กรชั้นนําด้านการกํากับดูแลกิจการที่ดี พร้อมชูวิสัยทัศน์การดําเนินงานสู่การธนาคารเพื่อความยั่งยืน
วันนี้ (22 พฤศจิกายน 2562) ที่ โรงแรมมิราเคิล แกรนด์ คอนเวนชั่น กรุงเทพฯ ธนาคารออมสิน ได้จัดงานวันกํากับดูแลกิจการที่ดี (CG Day) ประจําปี 2562 เพื่อสื่อสารและถ่ายทอดแนวทางการบริหารงาน ด้วยหลักการกํากับดูแลกิจการที่ดีและนโยบายป้องกันการทุจริต โดยมุ่งสร้างการรับรู้และความตระหนักให้กับผู้บริหาร พนักงาน และลูกจ้างธนาคารออมสิน ให้เห็นถึงความสําคัญ การปฏิบัติตามหลักจริยธรรม และจรรยาบรรณของธนาคาร รวมถึงสร้างความเชื่อมั่นให้แก่ผู้มีส่วนได้ส่วนเสีย โดยมี นายพชร อนันตศิลป์ ประธานกรรมการธนาคารออมสิน เป็นประธานเปิดงาน พร้อมมอบนโยบายการกํากับดูแลกิจการที่ดี และดร.ชาติชาย พยุหนาวีชัย ผู้อํานวยการธนาคารออมสิน แสดงวิสัยทัศน์ ในหัวข้อ “การดําเนินงานสู่การธนาคารเพื่อความยั่งยืน (Sustainable Banking by GSB)” พร้อมมอบรางวัลจริยธรรมและจรรยาบรรณดีเด่น ธนาคารออมสิน ประจําปี 2562 รางวัลหน่วยงานและบุคคลต้นแบบด้านการบริหารความเสี่ยง ประจําปี 2561
นายพชร อนันตศิลป์ ประธานกรรมการธนาคารออมสิน เปิดเผยว่า คณะกรรมการธนาคารออมสิน ตระหนักถึงความสําคัญของการกํากับดูแลกิจการที่ดี มีนโยบายและมุ่งมั่นในการส่งเสริม สนับสนุน ให้ธนาคารฯ เป็นองค์กรชั้นนําด้านการกํากับดูแลกิจการที่ดี มุ่งเน้นการสร้างประโยชน์ให้แก่ผู้มีส่วนได้ส่วนเสียและสังคมโดยรวม สร้างความซื่อสัตย์สุจริต โปร่งใส ตรวจสอบได้ และมีจรรยาบรรณในการดําเนินธุรกิจ พร้อมเปิดโอกาสให้ผู้มีส่วนได้ส่วนเสีย ร่วมเสนอแนะความคิดเห็น ร่วมมือ และร่วมตัดสินใจ เพื่อสร้างมูลค่าเพิ่มและสร้างความเจริญเติบโตอย่างยั่งยืนให้แก่สังคม และประเทศชาติ ธนาคารฯ ยึดหลักการและกําหนดแนวทางการกํากับดูแลกิจการที่ดีมาอย่างต่อเนื่อง โดยเฉพาะในปี 2562 มีการออกกฎเกณฑ์ที่ต้องถือปฏิบัติเป็นจํานวนมาก ได้แก่ พระราชบัญญัติคุ้มครองข้อมูลส่วนบุคคล พ.ศ.2562 พระราชบัญญัติมาตรฐานทางจริยธรรม พ.ศ.2562 และประกาศธนาคารแห่งประเทศไทย จํานวน 31 ฉบับ ทําให้ธนาคารต้องปรับตัวและปรับปรุงกระบวนการทํางาน รวมทั้งจัดให้มีโครงการรางวัลจริยธรรมและจรรยาบรรณ และรางวัลหน่วยงานและบุคคลต้นแบบด้านการบริหารความเสี่ยง เพื่อสร้างบุคคลต้นแบบในการประพฤติปฏิบัติงานอย่างมีจริยธรรมและจรรยาบรรณ รวมถึงสร้างวัฒนธรรมองค์กรที่คํานึงถึงความเสี่ยงเป็นสําคัญ
ดร.ชาติชาย พยุหนาวีชัย ผู้อํานวยการธนาคารออมสิน เปิดเผยว่า ธนาคารออมสิน มุ่งสู่การเป็นการธนาคารเพื่อความยั่งยืน (Sustainable Banking) ด้วยการพัฒนาและยกระดับเศรษฐกิจฐานรากให้พึ่งพาตนเองได้อย่างยั่งยืน แก้ปัญหาความยากจนและลดความเหลื่อมล้ํา ส่งเสริมการออมและสร้างวินัยทางการเงิน ตลอดจนการพัฒนาสังคมและสิ่งแวดล้อม เพื่อให้องค์กรและสังคมเติบโตอย่างยั่งยืนในระยะยาว ด้วยการแสดงความรับผิดชอบต่อสังคม สิ่งแวดล้อม ผู้มีส่วนเกี่ยวข้อง และอยู่ภายใต้ธรรมาภิบาลที่ดี ควบคู่ไปกับการกํากับดูแลกิจการที่ดี ซึ่งเป็นปัจจัยสําคัญที่เสริมสร้างระบบการกํากับดูแลของธนาคารออมสินให้มีความโปร่งใส และมีมาตรฐานชัดเจนเป็นสากล โดยมีหลักสําคัญ 7 ประการ ได้แก่ ความรับผิดชอบต่อผลการปฏิบัติตามหน้าที่, ความสํานึกในหน้าที่ด้วยขีดความสามารถ, การปฏิบัติต่อผู้มีส่วนได้ส่วนเสียโดยสุจริต, มีความโปร่งใส ตรวจสอบได้, การสร้างมูลค่าเพิ่มแก่กิจการ, การส่งเสริมพัฒนาการกํากับดูแลและจรรยาบรรณที่ดี และการกระจายโอกาสให้ประชาชนมีส่วนร่วม
“ธนาคารออมสินได้นําหลักการกํากับดูแลกิจการที่ดีมาใช้ในการบริหารจัดการ เพื่อให้บรรลุวิสัยทัศน์และพันธกิจ ทุกคนในธนาคารปฏิบัติหน้าที่ด้วยความซื่อสัตย์สุจริต โปร่งใส ตรวจสอบได้ และมีความสามารถในการแข่งขันทางธุรกิจ จนได้รับผลการประเมินคุณธรรมและความโปร่งใสในการดําเนินงานของหน่วยงานภาครัฐ (ITA) ประจําปีงบประมาณ พ.ศ. 2562 ระดับ AA ด้วยคะแนน 96.31 คะแนน และรางวัลองค์กรที่มีการบริหารจัดการสู่ความเป็นเลิศ (Thailand Quality Award) 2 ปีซ้อน ตอกย้ําความเป็นองค์กรชั้นนําด้านการกํากับดูแลกิจการที่ดี”